У выніку своеасаблівай сістэмы кваліфікацыі на турнір не патрапілі трое гульцоў з топ-32 сусветнага рэйтынгу, а трое гульцоў, якія знаходзіліся па-за межамі спіса з 32-х найлепшых снукерыстаў, але больш паспяхова выступалі ў бягучым сезоне, атрымалі месцы ў сетцы спаборніцтва. У фінальным матчы сышліся чацвёрты сеяны Джад Трамп і пяціразовы чэмпіён свету Роні О'Саліван. Да гэтага яны ўжо двойчы гулялі ў фіналах у тым сезоне: на Champion of Champions і чэмпіянаце Вялікабрытаніі О'Саліван, які быў пасеяны на турніры пад другім нумарам, святкаваў перамогі над сваім 25-гадовым апанентам з лікам 10:7 і 10:9 адпаведна. У пачатку вырашальнага паядынку 39-гадовы снукерыст таксама дамінаваў і выйшаў наперад з лікам 7:4, аднак Трамп, які выйграў адкрыты чэмпіянат Аўстраліі ў тым сезоне, здзейсніў фантастычны камбэк, выйграўшы шэсць партый запар, і здабыў перамогу ў дэбютным розыгрышы спаборніцтва з лікам 10:7. У фінальным матчы ён таксама выканаў і найвышэйшую серыю на Сусветным гран-пры у 142 ачкі, атрымаўшы дадатковую ўзнагароду ў 5000 фунтаў стэрлінгаў, а ўсяго на турніры было аформлена 17 сэнчуры-брэйкаў, што ў сярэднім склала каля 0.55 соценных серый за матч.